Ja, geliefdes, God het vir Job deur dit wat met hom gebeur het, tot die besef gebring dat God, almagtig is én dat God vrymagtig is: God is goed en dit wat Hy doen en toelaat staan altyd bó verdenking en dit het altyd ’n verhewe doel in Sy besig wees met Sy skepsele, naamlik, om mense tot geloof in Hom te bring en om mense te lei en te begelei tot ’n lewende verhouding met God. ’n Verhouding wat stand hou in lewe en in sterwe, ’n verhouding wat gekenmerk word deur afhanklikheid van God; wat gekenmerk word deur lewensblye vreugde en dankbaarheid teenoor God in voorspoed én teëspoed omdat net God vertrou kan word en Hom nooit wegdraai van diegene wat hulle vertroue op Hom alleen stel nie!
Ons teksvers is byvoorbeeld een van hierdie gedeeltes wat die Here in die mond van Elifas gelê het, ’n wonderlike woord oor die aard van die dood. ’n Wonderlike woord wat die almag en die vrymag van God bevestig:
Elifas sê vir Job dat hy op rype leeftyd na die graf sal gaan soos ’n koringgerf ingebring word op sy tyd. ’n Beeld wat vir ons wil sê - dat die dood nie ’n bedreiging inhou vir die gelowige kinders van die Here nie. Die dood oorval ’n mens ook nie sommer maar net nie. Rype leeftyd beteken hier in die Job verhaal: ’n lewe wat sy funksie vervul het, ’n lewe wat sy doel bereik het en net God weet wanneer dit is, net soos die landbouer weet wanneer die koring ryp is. Geen oestyd vind plaas voordat die koringaar ryp geword het en sy funksie op die landery vervul het nie! Net so besluit God ook as hemelse landbouer oor elke koringaar op Sy land!